סבסטיאן לואב ממשיך לאכזב. לאחר שכשל להגיע לפודיום במירוץ הקודם בסרדיניה, הפעם אלוף העולם כלל לא מסיים את המירוץ. בסטייג' הפותח את היום השני לראלי, כשהוא ממוקם שלישי, מאבד לואב את השליטה על הסיטרואן שלו ועוצר הרחק מהמסלול המקורי. את הנזקים לא ניתן לתקן והצרפתי פורש. יש לציין כי לואב החל את העונה עם חמישה נצחונות מחמישה מירוצים, ותאונה שכזו היא בהחלט עניין חריג עבורו. בן קבוצתו דני סורדו, מסיים גם הוא ראלי אקרופוליס מהר מהצפוי בעקבוצ שבר במתלה.
המרוויחים העיקריים מפרישתם של נהגי סיטרואן הם מיקו הירבונן ופורד שמנצחים את המירוץ. פער הנקודות המבטיח שעמד לרשותו של לואב מצטמצם ל-7 בלבד מה שמאפשר להירבונן לחטוף מידיו את ראשות הטבלה כבר במירוץ הקרוב. הפער בין פורד הממוקמת שנייה וסיטרואן המובילה מצטמצם ל-18 באליפות היצרניות, תודות ליארי מאטי לטבלה שמסיים שלישי.
בניגוד לנהגי הקבוצה המובילה, נהגי קבוצת הבת של סיטרואן הצליחו להמתיק ליצרנית מצרפת את הגלולה. סבסטיאן אוג'ייה מסיים שני למרות תאונה מוזרה עם פרה, וקונרד ראוטנבך חמישי. פטר סולברג בסיטרואן קסארה הוותיקה הציג יכולת מצויינת ואף ניצב במקום השני לא הרחק מהירבונן למרות בעיות חום במנוע, אולם שבר במתלה הכניע אותו לבסוף.
בעוד שבועיים יערך המירוץ השמיני לעונת 2009 בפולין וכשלון נוסף של לואב יסמן על משבר ביכולתו של אלוף העולם בחמש השנים האחרונות. הירבונן ופורד לבטח ינסו לנצל את המצב לטובתם. עוד בפולין אמור להתארח על המסלול נהג הפורמולה 1 של ב.מ.וו רוברט קוביצה רכוב על מכונית סקודה אותה רכש לא מזמן.